ערכת ה-VR של סוני תמכר בארץ תמורת 2,399 ש׳׳ח ללא הקונסולה והמצלמה הנדרשים להפעלתה

שלושה חודשים לאחר השקתה מעבר לים צפויה מערכת ה-PlayStation VR לנחות גם בישראל. ערכת המציאות המדומה של סוני תחל להמכר בישראל ב-24 בינואר ומחירה: 2,399 ש״ח. עם זאת, חשוב לציין כי מדובר רק במשקפי המציאות המדומה של סוני יחד עם הכבלים הנדרשים ואוזניות אך ללא הקונסולה. עבור החוויה המלאה יש להצטייד בקונסולת הפלייסטיישן 4 (מחיר: החל מ-1,700 ש״ח) ו-PlayStation Camera (מחיר: החל מ-350 ש״ח). ובקצרה, מי שלא מחזיק בקונסולה בביתו יאלץ להפרד סך הכל מ-4,500 ש״ח על מנת לזכות בחווית המציאות המדומה של סוני.
ערכת המציאות המדומה של סוני מצטרפת אמנם באיחור קל לטרנד המציאות המדומה שם כבר ניתן למצוא שני שחקנים חזקים במיוחד: אוקולוס ריפט ו-HTC Vive. עם זאת, התיזמון ממש לא מקרי. סוני השיקה את ערכת ה-PlayStation VR מעט לפני תקופת החגים בעולם המערבי על מנת שלא לפספס את היסטריית הקניות של חג ההודיה וחג המולד.
פלייסטיישן VR תומכת בכל דגמי הפלייסטיישן 4 הזמינים היום בשוק ומותאמים לה נכון לשלב זה 30 משחקים כש-50 משחקים נוספים צפויים לזכות להשקה בקרוב מאוד. על מנת להעניק טעימה לחווית המציאות המדומה לרוכשים הטריים מציעה סוני אפשרות להוריד חבילת מיני משחקים בחינם.
הקונסולה עצמה מבוססת על מסך OLED בגודל ״5.7 ברזולוציית 1080p שמגיעה עם יחידת עיבוד מובנת. המשקפיים כוללים 9 נורות לד שיחד עם מצלמת הפלייסטיישן מסוגלים לנטר בזמן אמת את תנועות המשתמש במרחב. אחת החולשות של הקונסולה מתמקדת בזווית הצפייה שלה העומדת על 100 מעלות בלבד. ההנחה הרווחת היא שמכשירי הדור הבא יציגו כבר זווית צפייה רחבה הרבה יותר.
ערכת ה-VR של סוני תמכר בארץ תמורת 2,399 ש׳׳ח ללא הקונסולה והמצלמה הנדרשים להפעלתה